Neteweyanê Yewbîyayeyan (NY) 23ê teşrîna verêne de pare kerd ke Halîfe Hafter û Hukmatê Yewîya Neteweyîye  peymanêka adirbirnayîşî ya mende ser o pêkerd. Dima ke terefan peymane îmza kerde Sekreterê Pêroyî yê NYyî Antonia Guterresî vat: ''Seba haştîye û aramîye gamêka girîng a.''
Konferansê Berlinî çeleyê 2020î ra nata 3 komîsyonan seba çareserîya krîzî pêvînayîş kerdêne. Pêvînayîşanê peyênan ê Cenevre de babetê asayîş û leşkerîyî ser o ame qiseykerdene.
Peymane sey averşîyayîşêkê girîngî ameye ercnayene la nêzanîyeno ke do bêra caardene yan nê. La wird terefan zî ard ziwan ke ê goreyê peymane do têbigêrê.
Goreyê peymane leşkerê bipereyî 23ê teşrîna verêne ra dima mîyanê 90 rojan de ganî Lîbya ra vejîyê. Komîteyê leşkerî yê hemparî do çimdarîya caardişê peymane bikerê û mekanîzmaya apeyantişî û asayîşê welatî ser o vinderê.
Erdogano ke paştî dano hukmatê Trablusî û çek, pere, leşkeranê bipereyî erşawitî Lîbya, seba sabotekerdişê adirbirnayîşî dest pê xebate kerd.
Serekkomarê Tirkîya pê peymane yarî kerd û îdîa kerd ke peymane biasayîş nîya. Erdoganî vat: ''Na peymane asta kilme de ya. Ma do bivînê ke do senî mende biba.''
Peymane ra dima DYA bi eşkerayîyêke waşt ke 'şerwanê xerîbî' wa welatî ra vejîyê.
